U Iżakk sejjaħ lil Ġakobb u bierku, ordnalu u qallu: "La tiħux mara mill-bniet ta' Kangħan. Qum u mur Fiddien-aram fid-dar ta' Betwel, missier ommok, u ħu mara minn hemm, minn fost il-bniet ta' Laban, ħu ommok. U El-Xaddaj ibierkek, ikattrek u jkabbrek, u ssir ġemgħa ta' ġnus. U jagħtik il-barka ta' Abraham, lilek u lil nislek miegħek, biex tiret l-art fejn int frustier, li Alla ta lil Abraham." U Iżakk bagħat lil Ġakobb, u dan telaq lejn Fiddien-aram għand Laban bin Betwel l-Arami, ħu Rebekka, omm Ġakobb u Għesaw. U Għesaw ra li Iżakk bierek lil Ġakobb, u li bagħtu f'Fiddien-aram biex jieħu mara minn hemm, u meta kien ibierku ordnalu u qallu: "La tiħux mara minn fost il-bniet ta' Kangħan." U Ġakobb sama' minn missieru u ommu, u mar Fiddien-aram. U ra wkoll Għesaw li l-bniet ta' Kangħan kienu jidhru koroh f'għajnejn Iżakk missieru. Għalhekk Għesaw mar għand Ismagħel, u, barra n-nisa li diġà kellu, ħa b'martu lil Maħalat, bint Ismagħel bin Abraham, oħt Nebajot. Il-ħolma ta' Ġakobb U Ġakobb ħareġ minn Birsaba u telaq lejn Ħaran. U wasal f'post sagru , u waqaf biex jgħaddi l-lejl, għax ix-xemx kienet niżlet, u ħa waħda mill-ħaġar li kien hemm u għamilha mħadda għal rasu, u raqad f'dak il-post sagru. U ħolom, u ra sellum wieqaf fl-art bil-quċċata tiegħu fis-sema ; u beda jara l-anġli telgħin u niżlin miegħu. U lemaħ il-Mulej wieqaf ħdejh, u dan qallu: "Jien il-Mulej, Alla ta' Abraham, missierek, u Alla ta' Iżakk. L-art li int rieqed fuqha lilek nagħtiha u lil nislek. U jkun nislek bħat-trab tal-art, u int għad tinfirex lejn il-Punent u lejn il-Lvant, lejn it-Tramuntana u lejn in-Nofsinhar u jitbierku bik u bin-nisel tiegħek it-tribujiet kollha tal-art. Arani, jien miegħek u nħarsek kull fejn tmur, u nerġa' nġibek f'din l-art, għax jien ma nitilqekx qabel ma ntemm kulma għedtlek." Imbagħad stenbaħ Ġakobb mir-raqda tiegħu u qal: "Tassew hawn Alla f'dan il-post, u jien ma ntbaħtx." U beża' u qal: "Kemm hu tal-biża' dan il-post sagru. Dan mhux ħlief dar Alla, u dan bieb is-smewwiet!" U Ġakobb qam kmieni filgħodu, u ħa l-ħaġra li kien qiegħed taħt rasu, u waqqafha bħala plier , u sawwab iż-żejt fuq rasha. U semma dak il-post Betel, dar Alla, waqt li qabel il-belt kien jisimha Luż. U Ġakobb għamel wegħda u qal: "Jekk Alla jkun miegħi, u jħarisni fit-triq li jien qbadt, u jipprovdili ħobż x'niekol u lbies x'nilbes, u nerġa' lura bis-sliema lejn dar missieri, Alla tiegħi jkun il-Mulej. U din il-ħaġra, li jien waqqaft bħala plier, tkun Dar Alla, u minn kulma tagħtini, nagħtik l-għexur."